**MINISTERUL MEDIULUI, APELOR ŞI PĂDURILOR**

Direcţia Generală Păduri şi Strategii în Silvicultură

Nr. DGPSS115001/20.09.2022

**REFERAT DE APROBARE**

Temeiul de emitere a prezentului proiect de ordin este art. 5 alin. (10) din [Normele](http://legislatie.just.ro/Public/DetaliiDocumentAfis/227472) referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și a celor privind proveniența și circulația materialelor lemnoase destinate consumului propriu al proprietarului și a unor măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobate prin Hotărârea Guvernului nr. 497/2020 și art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și al art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor şi Pădurilor, cu modificările și completările ulterioare.

Modificarea Ordinului ministrului mediului, apelor și pădurilor pentru aprobarea [Metodologiei](https://www.lege-online.ro/lr-ORDIN-118%20-2021-(236818)-(1).html) privind organizarea şi funcţionarea aplicaţiilor SUMAL 2.0, obligaţiile utilizatorilor SUMAL 2.0, structura şi modalitatea de transmitere a informaţiilor standardizate şi costurile serviciilor de emitere a avizelor de însoţire pentru situaţiile prevăzute la [art. 11 din Normele referitoare](https://www.lege-online.ro/lr-ORDIN-118%20-2021-(236818)-(1).html) la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind provenienţa şi circulaţia materialelor lemnoase destinate consumului propriu al proprietarului şi unele măsuri de aplicare a prevederilor [Regulamentului (UE) nr. 995/2010](https://www.lege-online.ro/lr-ORDIN-118%20-2021-(236818)-(1).html) al Parlamentului European şi al Consiliului din 20 octombrie 2010 de stabilire a obligaţiilor care revin operatorilor care introduc pe piaţă lemn şi produse din lemn, aprobate prin [Hotărârea Guvernului nr. 497/2020](https://www.lege-online.ro/lr-ORDIN-118%20-2021-(236818)-(1).html) a fost determinată de :

- situații în care autoritatea publică centrală care răspunde de silvicultură, în calitate de administrator al SUMAL 2.0, nu poate să îndrepte situația juridică în conformitate cu realitatea constatată în teren;

- situații de folosire abuzivă a aplicațiilor SUMAL 2.0;

- lipsa disciplinei în utilizarea SUMAL 2.0;

- lipsa unei proceduri clare de transfer a unei fișe de proprietate de la un ocol silvic la altul, la cererea proprietarului.

A fost reglementată acordarea/retragerea/suspendarea drepturilor de acces la SUMAL 2.0.

***„Art. 31.*** *- (1) Acordarea/Retragerea/Suspendarea drepturilor de acces la SUMAL 2.0 se face potrivit competenţelor prevăzute de prezenta metodologie.*

*(2) Retragerea drepturilor de acces la SUMAL 2.0 se face, în următoarele situații:*

*a) desfiinţarea persoanei juridice;*

*b) în baza unui înscris cu privire la pronunţarea unei hotărâri judecătoreşti definitive de retragere a accesului;*

*c) rezoluţiei parchetelor judiciare;*

*d) la încetarea raporturilor de muncă ale utilizatorului SUMAL 2.0;*

*e) la solicitarea administratorului persoanei juridice pentru angajații acesteia;*

*(3) Suspendarea drepturilor de acces la SUMAL 2.0 se aprobă pentru o perioadă de maximum 30 de zile, cu posibilitatea prelungirii pe perioade succesive de maximum 30 de zile, de către personalul prevăzut la art. 3 alin. (1) lit. a), pentru toți utilizatorii SUMAL 2.0, în baza:*

*a) unui raport aprobat de către conducătorul autorității publice centrale care răspunde de silvicultură;*

*b) unei cereri adresată conducerii autorității publice centrale care răspunde de silvicultură de către agenții constatatori prevăzuți la art. 24 alin. 1 lit. a) din Legea nr. 171/2010 privind stabilirea şi sancţionarea contravenţiilor silvice, cu modificările si completările ulterioare. Cererea însoțită de documentele justificative vor fi analizate în vederea aprobării sau respingerii acesteia.*

*(4) Suspendarea și durata acesteia trebuie fundamentată temeinic și se aprobă in condițiile alin. (3), pentru:*

*a) indisciplină sau folosirea aplicațiilor SUMAL 2.0 în mod abuziv ori contrar dispozițiilor prezentei metodologii;*

*b) neconformare la dispozițiile transmise oficial ale autorității publice centrale care răspunde de silvicultură sau ale structurilor teritoriale de specialitate ale acesteia.*

*(5) În caz de neconformare, în termen de maximum 10 zile lucratorare, a șefului de ocol la dispozițiile transmise oficial de autoritatea publică centrală care răspunde de silvicultură, structura prevăzuta la art. 3 alin. (1) lit. a) solicită comisiei pentru autorizarea funcţionării ocoalelor silvice din cadrul autorităţii publice centrale care răspunde de silvicultură retragerea avizului șefului de ocol. Comisia va înstiința structura prevăzuta la art. 3 alin. (1) lit. a) cu privire la hotărârea luată în termen de 3 zile lucrătoare de la data solicitării.*

*(6) În situația retragerii avizului șefului de ocol, structura prevăzută la art. 3 alin. (1) lit. a) ia măsura retragerii dreptului de acces în SUMAL 2.0 a acestuia de îndată. Pe perioada retragerii dreptului de acces structura prevăzută la art. 3 alin. (1) lit. a) poate să opereze în SUMAL 2.0 următoarele:*

*a) modificare stări APV, acolo unde arhitectura SUMAL 2.0 permite;*

*b) scindare fisă proprietate în conformitate cu situația juridică a terenului în fondul forestier;*

*(7) În cazurile unde arhitectura sistemului nu permite punerea în acord a situatiei din teren cu cea existentă in SUMAL 2.0, se va solicita echipei de dezvoltare din cadrul Serviciului de Telecomunicații Speciale modificarea punctuală.*

*(8) Suspendarea drepturilor de acces la SUMAL 2.0 se poate face numai după înștiințarea utilizatorului/entității în cauză, inclusiv prin intermediul serviciului de poștă electronică. Anularea suspendării se poate face și înainte de termen, prin conformarea utilizatorului/entității în cauză la prezenta metodologie, constatată de structura care a propus sancțiunea, în termen de maximum trei zile lucrătoare de la data înregistrării solicitării scrise.*

*(9) În situații extraordinare, atunci când există informații certe cu privire existența unor diferențe între volumul materialelor lemnoase potrivit documentelor de transport sau documentelor privind depozitarea, după caz, și volumul materialelor lemnoase încărcate în mijlocul de transport sau potrivit evidenței materialelor lemnoase în depozite/depozite temporare, persoana/persoanele împuternicite să realizeze controlul, pot solicita, în baza unei fundamentări corespunzătoare, în scris, sau prin intermediul poștei electronice, suspendarea drepturilor de acces la SUMAL 2.0 pentru persoana/entitatea supusă controlului, pentru o perioadă de maximum 8 ore. Suspendarea drepturilor de acces la SUMAL 2.0 se operează de către personalul prevăzut la art. 3 alin. (1) lit. a), cu aprobarea conducătorului autorităţii publice centrale care răspunde de silvicultură.*

***Art. 38 –*** *Structura prevăzută la art. 3 alin. (1) lit. a) operează în aplicațiile SUMAL 2.0, pentru:*

1. *transferul fişei de proprietate, la cerere, cu îndeplinirea următoarelor condiții tehnice:*
2. *solicitarea structurii teritoriale însoțită de documente justificative: act de control de fond, contract de administrare/prestări servicii silvice/act de constatare, proces-verbal de predare-primire;*
3. *delegațiile de marcare emise să fie cu stare ,,inactivă”;*
4. *inventarele de marcare să fie cu stare ,,respins” sau ,,utilizat”;*
5. *APV-urile constituite să fie cu stare ,,aprobat”, ,,casat” sau ,,reprimit”;*
6. *modificarea datelor introduse de către utilizatori în mod eronat în aplicaţiile SUMAL 2.0;*
7. *schimbarea stării APV în baza unor documente justificative;*
8. *remedieri ale funcţionării SUMAL 2.0 şi altele asemenea;*
9. *structura teritorială a autorităţii publice centrale care răspunde de silvicultură are obligaţia să asigure o evidenţă cu istoricul acestor solicitări, să monitorizeze îndeplinirea schimbărilor avizate şi să raporteze la direcţia de specialitate cu atribuţii de control din cadrul autorităţii publice centrale care răspunde de silvicultură despre rezultatul verificărilor efectuate şi despre măsurile luate în cazul constatării de abateri de la regimul silvic.*

Având în vedere cele anterior menționate vă rugăm să fiţi de acord cu elaborarea proiectului de ordin pentru modificarea Metodologiei privind organizarea și funcționarea aplicațiilor SUMAL 2.0, obligațiile utilizatorilor SUMAL 2.0, structura și modalitatea de transmitere a informațiilor standardizate și costurile serviciilor de emitere a avizelor de însoțire pentru situațiile prevăzute la art. 11 din Normele referitoare la proveniența, circulația și comercializarea materialelor lemnoase, la regimul spațiilor de depozitare a materialelor lemnoase și al instalațiilor de prelucrat lemn rotund, precum și cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) nr. 995/2010 al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn, aprobate prin Hotărârea Guvernului nr. 497/2020, aprobată prin Ordinul ministrului mediului, apelor și pădurilor nr. 118/2021.

**DIRECTOR GENERAL**

**Dănuț IACOB**